Siden år 1992 har 5071 nordjyder fået udleveret et såkaldt veterankort – et bevis på, at de har været udsendt som repræsentanter for Danmark i krige og konflikter. 5071 nordjyder har ved konflikter og krige i Balkan, Irak, Afghanistan, Mali og andre steder tjent danske og internationale interesser som soldater, sygeplejersker, læger, politibetjente eller andre funktioner. Og det er ikke alle de udsendte, der kommer hjem fra konfliktområder uden ar. Ar på krop og sjæl, der kan gøre det vanskeligt at fungere som ”almindelig” civil dansker. Der er heldigvis mange tilbud rundt om i landet, der hjælper veteraner tilbage til en tilværelse i vores fredelige samfund, hvor krig og ulykke blot er noget, man hører om i nyhederne. Et af de tilbud står Henrik Fenneberg i spidsen for – og for det arbejde er han nomineret til Årets Nordjyde. - Han står der med det samme En af de veteraner, der har nydt godt af Henrik Fennebergs hjælp, er Birk Engemann. Birk lider af PTSD efter at have været udsendt for Forsvaret ad flere omgange. Senest var han i Afghanistan – og det var Henrik Fenneberg, der hjalp ham efterfølgende. Da depression og tanker om selvmord var ved at overmande Birk Engemann, stod Henrik klar. - Ringede jeg til Henrik lige nu, så ville han stå her med det samme, fortæller Birk Engemann, i minutterne inden TV2 Nords Morten Pedholt og fotograf Daniel Mikkelsen overrasker Henrik Fenneberg med nyheden om, at han er blandt de fem nominerede til Årets Nordjyde. - Henrik har været uselvisk og har kørt lige så snart telefonen ringede. Han kører folk til psykolog, han kører folk til kommuner og sagsbehandlere. Han står der med det samme, når der er brug for hjælp, fortæller Birk videre. - Hvis vi ikke har sådan en som Henrik, der er en ildsjæl og som arbejder hårdt for det, så tror jeg, at jeg og en masse andre veteraner havde haft det rigtig hårdt. Har skabt en oase i Kaas Henrik Fenneberg har arbejdet med veteraner i syv år i foreningen Veteran Oasen. - En stor del af arbejdet med veteranerne er at være der for dem, når de har det træls. Det kan godt betyde, at man skal køre ud til dem. Det er en stor del af det, der ligger i det frivillige arbejde, forklarer Henrik Fenneberg. Men han knokler ufortrødent videre. Det seneste store kapitel i Henrik Fennebergs arbejde er meget håndgribeligt – og er at finde i Kaas ved Pandrup. Her har foreningen fået en fysisk oase, hvor veteranerne kan mødes i trygge rammer. Oasen er netop blevet indviet – og den er kommet til verden med veteranernes eget arbejde. - Processen i at bygge er fantastisk. Det er håndværk, frisk luft og masser af snak – masser af kaffe, siger Henrik videre. Henrik har ikke tal på, hvor mange timer han har lagt i Veteran Oasen. Men han er helt sikker på, at det er det hele værd. - Jeg får en masse glade mennesker. Folk der smiler, når de kommer og går. Så er jeg glad, siger han. - Jeg tror, han er en ret fantastisk fyr Da de tre dommere skulle udvælge fem finalister mellem mere end 100 indstillede, faldt deres øjne hurtigt på Henriks arbejde for veteranerne, og han endte altså blandt de udvalgte. - Han går i front på helt uselvisk vis og vil bare hjælpe flest muligt, mest muligt, hurtigst muligt og bedst muligt. Og holde fokus på dem, der skal have hjælpen, lyder det fra Peter Møller Madsen, der er en af de tre dommere. - Det, tror jeg, har en kæmpe betydning. Skuespiller Lone Rødbroe fremhæver Henriks indsats – fordi det ikke er en indsats, man har en forventning om, at han tager på sig. - Der er ikke nogen, der forventer af ham, at han bruger al sin fritid på at bygge saunahytter, arrangere sommerlejre og skabe rammerne omkring et sted, hvor man kan få ro, og hvor man kan være der med de problemer, man har, siger hun og fortsætter: - Jeg tror, han er en ret fantastisk fyr ham Henrik. Lasse Heidelbach, der selv har været nomineret til Årets Nordjyde, fremhæver, at Henriks indsats for veteranerne foregår i hans fritid – ved siden af hans fuldtidsarbejde i sanitetstjenesten på Aalborg Kaserner. - Det gør bare hans indsats på det her område endnu større: At gøre det her ved siden af et fuldtidsarbejde og en familie, der skal passes. At finde den energi og det overskud, det er noget, der kommer af, at man selv har stået i det og erkender, at der er et behov, lyder det fra Lasse Heidelbach. - Og fordi man selv har den erfaring, kan man pludselig løfte enormt og stable sådan et projekt på benene. Ros giver energi Dommerne er altså ikke nærige med deres ros til Henrik og den indsats, han gør for veteranerne, men Henrik selv er ikke meget for at være i rampelyset – og man får ham slet ikke til at rose sig selv. - Jeg bryder mig faktisk ikke om at sidde foran kameraet – det føles faktisk lidt ubehageligt, forklarer Henrik under interviewet til dette portræt. Han tager dog gerne imod den ros, det er at blive nomineret til Årets Nordjyde – og bruger det i sit videre arbejde. - Det er en kæmpe ros. At slippe gennem nåleøjet. Man får jo ikke større ros – og deraf kommer energien, siger Henrik Fenneberg, der bestemt ikke har planer om at læne sig tilbage og tage en slapper, nu hvor veteranernes egen oase er bygget. - Det tror jeg ikke. Jeg har lige noget, jeg skal ordne herude, griner Henrik Fenneberg. De øvrige nominerede til titlen som Årets Nordjyde kan du møde ved at klikke herunder.

Opsummering:
Henrik Fenneberg er finalist nummer 4 til Årets Nordjyde. Han er nomineret for sin indsats med at hjælpe veteraner godt videre i livet.